Dvije "Dixie Chicks" osnovale duo Court Yard Hounds i izdale album prvijenac
Duo Court Yard Hounds uzeo je ime iz romana City of Thieves, a album je snimljen u kućnom studiju Martie Maguire u Austinu u Teksasu
Većina se snimki priklanja folk glazbi, uključujući duet kojeg su snimile s još jednim Teksašaninom Jakobom Dylanom, u pjesmi „See You In The Spring“ Prije četiri godine, sastav Dixie Chicks odlučio je uzeti predah od glazbe. Međutim, dvije od tri članice tog sastava postale su nestrpljive i oformile duet pod imenom Court Yard Hounds kao popratni projekt, te izdale svoj album prvijenac. Sestre Martie Maguire i Emily Robison odlučile su se na osnivanje sastava Court Yard Hounds, nakon što je pjevačica sastava Dixie Chicks Natalie Maines odlučila produžiti dvogodišnju pauzu rada grupe koja je počela 2007. U međuvremenu, Emily je napisala niz pjesama tijekom svog razvoda od kantautora Chrisa Robisona 2008. Ona je planirala nagovoriti druge izvođače da snime te skladbe dok nije Martie počela inzistirati da ih Emily sama otpjeva. U mnogima od tih skladbi sestre su se vratile svojim ranim glazbenim korijenima. Većina se snimki priklanja folk glazbi, uključujući duet kojeg su snimile s još jednim Teksašaninom Jakobom Dylanom, u pjesmi „See You In The Spring.“ Duo Court Yard Hounds uzeo je ime iz romana City of Thieves, a album je snimljen u kućnom studiju Martie Maguire u Austinu u državi Teksas. Premda i Emily i Martie najavljuju, u ne tako dalekoj budućnosti, novi album sastava Dixie Chicks, one također planiraju objaviti još jednu kolekciju skladbi kao duo Court Yard Hounds. Emily priznaje da joj je trebalo vremena da se privikne na ulogu glavne pjevačice. Kaže da je pomalo zastrašujuće kad pjevaš zajedno s nekim tko je jak poput Natalie. "Martie i ja smo uvijek pjevale prateće glasove, pa tome i dalje gravitiramo, nije nam se bilo lako prilagoditi." Duo je po prvi put nastupio na nedavnom glazbenom festivalu South by Soutwest u Teksasu. Sljedećeg mjeseca Emily i Natalie će ponovo nastupiti zajedno s Natalie Maines kao Dixie Chicks, na osam koncerata po američkim stadionima, zajedno sa sastavom Eagles. Court Yard Hounds će i dalje nastupati, na Telluride Blues Festivalu 18. lipnja, kao i na 13 koncerata Lilith Fair turneje sa Sarah McLachlan. Prvi singl s debitantskog albuma dueta Court Yard Hounds bio je inspiriran popularnim ljetovalištem, na obali Meksičkog zaljeva na jugu Teksasa, skladba pod naslovom „The Coast.“ AUDIO The Coast